Լովրո Մայեր

Լովրո Մայեր (, ), խորվաթ ֆուտբոլիստ, ֆրանսիական «Ռեն» ակումբի և Խորվաթիայի ֆուտբոլի ազգային հավաքականի կիսապաշտպան։

Կենսագրություն 
Լովրո Մայերը ծնվել է Զագրեբում, 1998 թվականին։ Նրա հայրը ծագումով եղել է Ուգլյան կղզու Պրեկո գյուղից։ Մայերը ֆուտբոլային կարիերան սկսել է Զագրեբի «Դինամո Զագրեբ» ակումբում։ 12 տարեկանում նա հեռացել է այդ ակումբից և մեկ տարի անց միացել Զագրեբի «Լոկոմոտիվի» երիտասարդական ակումբին։ Մինչ այդ նա հանդես է եկել «Դուբրավա» և «Տրնյե» ակումբների պատանեկան կազմում։

2016 թվականի հունիսի 30-ին նա իր նորամուտն է նշել «Լոկոմոտիվի» հիմնական կազմում՝ Անդորրայի «Ունիո Էսպորտիվա Սանտա Կոլոմա» ակումբի դեմ խաղում։ ՈՒԵՖԱ Եվրոպայի Լիգայի որակավորման փուլում խորվաթ ֆուտբոլիստը 76-րդ րոպեին փոխարինել է ալբանացի կիսապաշտպան Էրոս Գրեզդային։ Նույն թվականի սեպտեմբերի 11-ին Մայերը խփել է իր պրոֆեսիոնալ մակարդակի առաջին գոլը՝ «Սլավեն Բելուպո» ակումբի դեմ արտագնա խաղում։

Մայերը դուբլի հեղինակ է դարձել «Դինամո Զագրեբի» դեմ արտագնա խաղում․ նրա ակումբը 4-1 հաշվով հաղթել է, ինչը երկաթուղայիններ համար 28 փորձից պատմական առաջին հաղթանակն էր «Դինամոյի» նկատմամբ։

2018 թվականի հունիսի 8-ին Խորվաթիայի ֆուտբոլի ֆեդերացիայի կողմից Մայերը արժանացել է «Լավագույն երիտասարդ ֆուտբոլիստ» մրցանակին՝ 2017-2018 թվականների մրցաշրջաններում իր ելույթների համար։ «Լոկոմոտիվում» պաշտոնավարման ընթացքում ֆուտբոլիստով հետաքրքրվել են «Նյուքասլ Յունայթեդն» ու «Սամպդորիան»։

2018 թվականի հունիսի 27-ին Մայերը պաշտոնապես պայմանագիր է կնքել «Դինամո Զագրեբի» հետ և ընտրել 10 համարի մարզաշապիկը։ Հուլիսի 27-ին «Դինամոյի» կազմում իր դեբյուտի ժամանակ նա վնասել է կոճը և ստիպված է եղել վիրահատության ենթարկվել։ Այդ պատճառով նա բաց է թողնել մրցաշրջանի առաջին կեսը։

Այնուամենայնիվ, Մայերը շատ հնարավորություններ չի ստացել ակումբում մարզիչ Նենադ Բյելիցայի օրոք։ Դրա հիմնական պատճառը պայմանավորված էր նրա թիմակից Դանի Օլմոյի խաղով, որը խաղում էր նույն դիրքում։

2021 թվականի օգոստոսի 26-ին Մայերը 12 միլիոն եվրոյով հնգամյա պայմանագիր է կնքել Լիգա 1-ում հանդես եկող «Ռենի» հետ։ Աշնանը Մայերը հաստատվել է որպես թիմի հիմնական անդամ։ Նոյեմբերի 7-ին Լիոնի դեմ խաղում խորվաթ ֆուտբոլիստը ճանաչվել է հանդիպման լավագույն խաղացող։

Լովրո Մայերը Խորվաթիայի ֆուտբոլի ազգային հավաքականում իր նորամուտը նշել է 2017 թվականի մայիսի 28-ին՝ խաղալով վերջին երեք րոպեները Մեքսիկայի դեմ ընկերական խաղում։

2019 թվականի հունիսի 7-ին նա ընդգրկվել է Խորվաթիայի ֆուտբոլի երիտասարդական մարզիչ Նենադ Գրաչանի հայտացուցակում՝ ՈՒԵՖԱ-ի մինչև 21 տարեկանների Եվրո 2019-ին մասնակցելու համար։ Նա խմբային փուլում խաղացել է մեկ խաղ՝ Անգլիայի հետ՝ ոչ-ոքի։ Հետագայում Խորվաթիան դուրս է մնացել խմբային փուլից։

2021 թվականի մարտի 9-ին նա կրկին ընդգրկվել է Իգոր Բիշանի հայտացուցակում՝ ՈՒԵՖԱ-ի մինչև 21 տարեկանների Եվրո 2021-ի խմբային փուլին մասնակցելու համար։

2021 թվականի նոյեմբերի 11-ին Մայերը խփել է իր առաջին երկու գոլերը ազգային հավաքականի կազմում, 2022 թվականի աշխարհի առաջնության ընտրական փուլի խաղերի ժամանակ։ 2022 թվականի նոյեմբերի 9-ին Լովրո Մայերը ընդգրկվել է Խորվաթիայի 26 հոգուց բաղկացած վերջնական հայտացուցակում՝ 2022 թվականի Ֆուտբոլի աշխարհի գավաթի խաղերին մասնակցելու համար.։ Խմբային փուլում Լովրո Մայերը Կանադայի դեմ խաղում դարձել է գոլի հեղինակ։ Բրազիլիայի դեմ քառորդ եզրափակչում նա 11 մետրանոցից գոլ է խփել։ Այդ խաղում Խորվաթիան հաղթել է 4:2 և դուրս եկել կիսաեզրափակիչ։

Ծանոթագրություններ